РЕГЛАМЕНТ (ЕО) № 470/2008 НА СЪВЕТА
от 26 май 2008 година
за изменение на Регламент (ЕО) № 1782/2003 по отношение на прехвърлянето на помощта за тютюн на фонд „Тютюн“ на Общността за 2008 и 2009 година и на Регламент (ЕО) № 1234/2007 по отношение на финансирането на фонд „Тютюн“ на Общността
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, параграф 2, трета алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че
(1)
Съгласно член 110й от Регламент (ЕО) № 1782/2003 на Съвета (2) относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители, и за изменение на определени регламенти, на производителите на суров тютюн се отпуска помощ за тютюна за реколтите от 2006 г. до 2009 г.
(2)
Член 104, параграф 2 от Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (3) предвижда финансиране на фонд „Тютюн“ на Общността чрез прехвърлянето на помощ за тютюн с определен размер за 2006 и 2007 календарна година в съответствие с член 110м от Регламент (ЕО) № 1782/2003. Фонд „Тютюн“ на Общността винаги е бил финансиран чрез прехвърляне на част от помощите за тютюн. За 2006 и 2007 календарна година такова прехвърляне бе първоначално предложено, когато въвеждането на сектора на тютюна в Схемата за единно плащане трябваше да бъде придружено от преходна помощ за тютюн, изплащана през същите години. Регламент (ЕО) № 864/2004 (4) накрая продължи срока на отпускане на помощта за тютюн и за 2008 г. и 2009 г., без да продължи съответно финансирането на фонд „Тютюн“ на Общността чрез намаляване на помощта за тютюн.
(3)
Кампаниите, финансирани от фонд „Тютюн“ на Общността, се оказаха много успешни, а също и положителен пример за сътрудничество между селското стопанство и политиката в областта на здравеопазването. С цел да се гарантира продължаването на тези кампании и като се има предвид, че фондът винаги е бил финансиран чрез прехвърляне от помощта за тютюн, е целесъобразно да се прехвърли сума, равна на 5 % от помощта за тютюн, отпусната за 2008 и 2009 календарна година на фонд „Тютюн“ на Общността.
(4)
Регламенти (ЕО) № 1782/2003 и (ЕО) № 1234/2007 следва да бъдат съответно изменени,
ПРИЕ НАСТОЯЩИЯ РЕГЛАМЕНТ:
Член 1
Член 110м от Регламент (ЕО) № 1782/2003 се заменя със следното:
„Член 110м
Прехвърляне на фонд „Тютюн“ на Общността
За календарна 2006 година - сума, равна на 4 %, а за календарната 2007, 2008 и 2009 година - 5 % от помощта, отпусната в съответствие с настоящата глава, се използва за финансиране на информационни кампании към фонд „Тютюн“ на Общността, предвидени в член 13 от Регламент (ЕИО) № 2075/92.“.
Член 2
Член 104, параграф 2, буква б) от Регламент (ЕО) № 1234/2007 се заменя със следното:
„б)
за календарните години от 2006 до 2009 - в съответствие с член 110м от Регламент (ЕО) № 1782/2003.“.
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 май 2008 година.